यह पूर्व राष्ट्रपति के संघ के कार्यक्रम में शामिल होने का असर ही है कि आरएसएस के प्रति लोगों की दिलचस्पी भी बढ़ी है. इसकी पुष्टि खुद संघ के नेता बिप्लब रॉय ने की. मीडिया के इस सवाल पर कि प्रणब मुखर्जी के संघ कार्यक्रम में भाग लेने से क्या लोगों के बीच आरएसएस की लोकप्रियता बढ़ी है, उन्होंने कहा, ‘इस तरीके से व्याख्या करना सही नहीं होगा कि मुखर्जी की वजह से आरएसएस की स्वीकार्यता बढ़ी है. संघ समाज में अपनी गतिविधियों की वजह से लोगों के बीच लोकप्रिय है.’ उन्होंने कहा, ‘लेकिन, हां, मुखर्जी के भाषण के बाद से लोगों में दिलचस्पी बढ़ी है. यह उसके कारणों में से एक है.’ बता दें कि धुर कांग्रेसी नेता रहे पूर्व राष्ट्रपति प्रणब मुखर्जी के संघ के कार्यक्रम में जाने को लेकर करीब एक हफ्ते तक देश में चर्चाएं चली थीं. इस दौरान कांग्रेस पार्टी के कई वरिष्ठ नेताओं और पूर्व की कांग्रेस सरकार में मंत्री रह चुके प्रणब मुखर्जी के सहयोगी नेताओं ने भी पूर्व राष्ट्रपति को संघ के कार्यक्रम में न जाने की सलाह दी थी.